O'zbekistonda tez yordam brigadalarini bemorgacha masofaning yaqinligiga qarab yo'naltirish yo'lga qo'yiladi

O'zbekistonda tez tibbiy yordamning tuman (shahar) yoki hudud chegarasidan qat'i nazar bemorgacha masofaning yaqinligiga qarab tibbiy brigadani yo'naltirish yo'lga qo'yiladi. Bu bo'yicha Prezident qarori imzolandi.
Hujjatga ko'ra, kelib tushgan chaqiruvlar bo'yicha saralash orqali bemor ahvoli, kasallik turi va og'irlik darajasiga qarab chaqiruvlarga tegishli tibbiy brigadalarni yo'naltirish tizimi joriy etiladi.
Shuningdek, tez tibbiy yordam avtotransport vositalariga radioaloqa vositalari va GPS-trekerlar o'rnatiladi. Tez tibbiy yordam brigadalari planshetlar bilan ta'minlanadi. Bundan tashqari, tez tibbiy yordam avtotransport vositalariga texnik xizmat ko'rsatish, ularni yoqilg'i-moylash materiallari bilan ta'minlash autsorsingga o'tkaziladi hamda ularni elektron tizim orqali nazorat qilish tashkillashtiriladi.
Jahon bankining shoshilinch xizmatlarni rivojlantirish loyihasi doirasida berilgan 5 million AQSh dollari miqdoridagi mablag'lar tez va shoshilinch tibbiy yordamni raqamlashtirish tadbirlariga yo'naltiriladi.
Avvalroq O'zbekistonda tez tibbiy yordamning yagona vertikal boshqaruv tizimi yo'lga qo'yilishi xabar qilingandi. Shuningdek, Prezident qarori bilan 1000 ta tez tibbiy yordam maxsus transporti xarid qilinishi aytilgandi.